ਕੀ ਤੁਸੀਂ ਆਸਿਨ ਨੂੰ ਜਾਣਦੇ ਹੋ?
ਦੱਖਣ ਭਾਰਤੀ ਫ਼ਿਲਮਾਂ ਦੀ ਸਟਾਰ ਕਲਾਕਾਰ ਆਸਿਨ ਨੇ ‘ਗ਼ਜ਼ਨੀ’ ਰਾਹੀਂ ਹਿੰਦੀ ਫ਼ਿਲਮਾਂ ਦੀ ਦੁਨੀਆਂ ’ਚ ਕਦਮ ਰੱਖਿਆ ਸੀ। ਆਪਣੇ ਇਸ ਸਾਢੇ ਤਿੰਨ ਸਾਲ ਦੇ ਸਫ਼ਰ ਦੌਰਾਨ ‘ਲੰਦਨ ਡ੍ਰੀਮਜ਼’, ‘ਰੇਡੀ’ ਤੇ ‘ਹਾਊਸਫੁੱਲ-2’ ਜਿਹੀਆਂ ਫ਼ਿਲਮਾਂ ’ਚ ਆਪਣੀ ਕਲਾ ਦੇ ਜੌਹਰ ਦਿਖਾਉਣ ਤੋਂ ਬਾਅਦ ਹੁਣ ਰੋਹਿਤ ਸ਼ੈਟੀ ਦੇ ਨਿਰਦੇਸ਼ਨ ਹੇਠ ਬਣ ਰਹੀ ਫ਼ਿਲਮ ‘ਬੋਲ ਬਚਨ’ ਵਿੱਚ ਅਭਿਸ਼ੇਕ ਬੱਚਨ ਤੇ ਅਜੈ ਦੇਵਗਨ ਨਾਲ ਅਭਿਨੈ ਕਰਦੀ ਨਜ਼ਰ ਆਵੇਗੀ। ਆਸਿਨ ਤਾਮਿਲ, ਤੇਲਗੂ ਤੇ ਮਲਿਆਲਮ ਫ਼ਿਲਮਾਂ ਚੰਗੀ ਪਛਾਣ ਬਣਾਉਣ ਤੇ ਸ਼ੋਹਰਤ ਹਾਸਲ ਕਰਨ ਤੋਂ ਬਾਅਦ ਬਾਲੀਵੁੱਡ ’ਚ ਸਹਿਜੇ-ਸਹਿਜੇ ਅੱਗੇ ਵਧ ਰਹੀ ਹੈ। ਉਹ ਸਿਰਫ਼ ਸਥਾਪਤ ਕਲਾਕਾਰਾਂ ਨਾਲ ਨਜ਼ਰ ਆ ਰਹੀ ਹੈ। ਆਸਿਨ ਦੇ ਹੁਣ ਤਕ ਦੇ ਕਰੀਅਰ ਦੀ ਖਾਸੀਅਤ ਰਹੀ ਹੈ ਕਿ ਉਸ ਨੇ ਹਰ ਫ਼ਿਲਮ ਵੱਖਰੇ ਨਿਰਦੇਸ਼ਕ ਨਾਲ ਕੀਤੀ ਹੈ। ਆਸਿਨ ਦੇ ਇਸ ਰੁਖ਼ ਸਬੰਧੀ ਉਸ ਨਾਲ ਹੋਈ ਗੱਲਬਾਤ ਦੇ ਕੁਝ ਅੰਸ਼ ਪੇਸ਼ ਹਨ:
ਪ੍ਰਃ ਤੁਸੀਂ ਬਾਲੀਵੁੱਡ ਵਿੱਚ ਬਹੁਤ ਸਹਿਜਤਾ ਨਾਲ ਕੰਮ ਕਰ ਰਹੇ ਹੋ, ਇਸ ਦੀ ਕੋਈ ਵਜ੍ਹਾ?
– ਮੈਂ ਦੱਖਣੀ ਭਾਰਤ ਨਾਲ ਸਬੰਧਤ ਹਾਂ ਤੇ ਇੱਥੇ ਖ਼ੁਦ ਨੂੰ ਵੇਚਣਾ ਸੱਭਿਆਚਾਰ ਦਾ ਹਿੱਸਾ ਨਹੀਂ ਜਦੋਂਕਿ ਬਾਲੀਵੁੱਡ ’ਚ ਹਰ ਕੋਈ ਆਪਣੇ ਆਪ ਨੂੰ ਵੇਚਦਾ ਫਿਰਦਾ ਨਜ਼ਰ ਆਉਂਦਾ ਹੈ। ਬਾਲੀਵੁੱਡ ਵਿੱਚ ਲੋਕ ਸੰਪਰਕ         ਬਹੁਤ ਮਾਅਨੇ ਰੱਖਦਾ ਹੈ ਪਰ ਮੈਂ ਹਾਲੇ ਤਕ ਇਸ ਲਈ ਕੋਈ ਵਿਅਕਤੀ ਨਹੀਂ ਰੱਖਿਆ।

ਪ੍ਰਃ ਫ਼ਿਲਮਾਂ ’ਚ ਵੀ ਤੁਸੀਂ ਬਹੁਤ ਹੀ ਸੁਰੱਖਿਅਤ ਕਿਰਦਾਰ ਨਿਭਾ ਰਹੇ ਹੋ। ਪ੍ਰਯੋਗਾਤਮਕ ਕਿਰਦਾਰ ਜਾਂ ਫ਼ਿਲਮਾਂ ਕਰਨ ਤੋਂ ਤੁਸੀਂ ਬਚਦੇ ਨਜ਼ਰ ਆਉਂਦੇ ਹੋ।
– ਅਜਿਹਾ ਮੈਂ ਸੋਚ ਕੇ ਨਹੀਂ ਕਰਦੀ। ਮੈਨੂੰ ਹਲਕੀਆਂ-ਫੁਲਕੀਆਂ ਮਨੋਰੰਜਕ ਕਹਾਣੀਆਂ ਜ਼ਿਆਦਾ ਪਸੰਦ ਨੇ ਜਿਹੜੀਆਂ ਦਰਸ਼ਕਾਂ ਨੂੰ ਵੀ ਪਸੰਦ ਆਉਂਦੀਆਂ ਹਨ। ਇਸ ਲਈ ਮੈਂ ਅਜਿਹੀਆਂ ਫ਼ਿਲਮਾਂ ਨੂੰ ਪਹਿਲ ਦਿੰਦੀ ਹੈ ਪਰ ਇਸ ਦਾ ਇਹ ਮਤਲਬ ਨਹੀਂ ਕਿ ਮੈਂ ਕੁਝ ਅਲੱਗ ਨਹੀਂ ਕਰਨਾ। ਮੈਂ ਅਜਿਹੇ ਕਿਰਦਾਰ ਨਿਭਾਉਣਾ ਚਾਹੁੰਦੀ ਹਾਂ ਜੋ ਵਪਾਰੀਕਰਨ ਦੇ ਇਸ ਦੌਰ ’ਚ ਵੀ ਮੈਨੂੰ ਆਪਣੀ ਕਲਾ ਦਿਖਾਉਣ ਦਾ ਪੂਰਾ ਮੌਕਾ ਦੇਣ ਤਾਂ ਕਿ ਮੈਂ ਆਪਣੇ-ਆਪ ਨੂੰ ਹੋਰ ਨਿਖਾਰ ਸਕਾਂ।

ਪ੍ਰਃ ਫ਼ਿਲਮਾਂ ਦੀ ਚੋਣ ਕਿਵੇਂ ਕਰਦੇ ਹੋ?
– ਮੈਂ ਵਿਸ਼ੇ ਅਤੇ ਕਹਾਣੀ ਦੇ ਆਧਾਰ ’ਤੇ ਫ਼ਿਲਮਾਂ ਦੀ ਚੋਣ ਕਰਦੀ ਹਾਂ। ਹੁਣ ਤਕ ਵੱਖ-ਵੱਖ ਭਾਸ਼ਾਵਾਂ ਦੀਆਂ 25 ਤੋਂ ਵੱਧ ਫਿਲਮਾਂ ਕਰਕੇ ਆਪਣੀ ਅਭਿਨੈ ਕਲਾ ਨੂੰ ਸਾਬਤ ਕਰ ਚੁੱਕੀ ਹਾਂ। ਮੇਰੇ ਪ੍ਰਸ਼ੰਸਕਾਂ ਨੂੰ ਮੇਰੇ ’ਤੇ ਪੂਰਾ ਯਕੀਨ ਹੈ। ਮੈਂ ਅਜਿਹੀ ਕਹਾਣੀ ਚੁਣਦੀ ਹਾਂ, ਜਿਸ ਵਿੱਚ ਕੁਝ ਕਰ ਗੁਜ਼ਰਨ ਦੀ ਸਮਰੱਥਾ ਹੋਵੇ। ਫ਼ਿਲਮਾਂ ਲਈ ਹਾਮੀ ਭਰਨ ਲਈ ਸਮਾਂ ਲੈਂਦੀ ਹਾਂ। ਕਹਾਣੀ ਤੇ ਕਿਰਦਾਰ ਪਸੰਦ ਆਉਣ ਤੋਂ ਬਾਅਦ ਸਹਿ ਕਲਾਕਾਰਾਂ, ਨਿਰਦੇਸ਼ਨ ਆਦਿ  ਵੱਲ ਧਿਆਨ ਦਿੰਦੀ ਹਾਂ। ਮੈਨੂੰ ਪਤਾ ਸਾਰੀਆਂ ਚੀਜ਼ਾਂ ਇੱਕ ਹੀ ਫ਼ਿਲਮ ’ਚ ਮਿਲਣਾ ਸੰਭਵ ਨਹੀਂ ਪਰ ਕੋਸ਼ਿਸ਼ ਜ਼ਰੂਰ ਕਰਦੀ ਹਾਂ। ਬੋਲ ਬਚਨ ’ਚ  ਮੇਰਾ ਕਿਰਦਾਰ ਬੜਾ ਰੌਚਿਕ ਹੈ ਤੇ ਮੈਂ ਅਭਿਸ਼ੇਕ, ਅਜੈ ਦੇਵਗਨ ਤੇ ਰੋਹਿਤ ਸ਼ੈਟੀ ਨਾਲ ਕੰਮ ਕਰ ਰਹੀ ਹਾਂ।

ਪ੍ਰਃ ਫ਼ਿਲਮ ‘ਬੋਲ ਬਚਨ’ ਬਾਰੇ ਕੀ ਕਹੋਗੇ?
– ਇਹ ਹਾਸਰਸ ਦੇ ਨਾਲ ਮਨੁੱਖੀ ਰਿਸ਼ਤਿਆਂ ਦੀ ਗੱਲ ਕਰਦੀ ਫ਼ਿਲਮ ਹੈ, ਜਿਸ ਵਿੱਚ ਮੈਂ ਅੱਬਾਸ ਅਲੀ (ਅਭਿਸ਼ੇਕ ਬੱਚਨ) ਦੀ ਭੈਣ ਸਾਨੀਆ ਦਾ ਕਿਰਦਾਰ ਨਿਭਾਇਆ ਹੈ, ਜੋ ਰੁਜ਼ਗਾਰ ਲਈ ਰਕਨਾਪੁਰ ਆਉਂਦੇ ਹਨ। ਹਾਲਾਤ ਕਾਰਨ ਅੱਬਾਸ ਨੂੰ ਅਖਾੜਾ ਕਿੰਗ (ਅਜੈ ਦੇਵਗਨ) ਕੋਲ ਝੂਠ ਬੋਲਣਾ ਪੈਂਦਾ ਹੈ। ਇਸ ਦੌਰਾਨ ਅਖਾੜਾ ਕਿੰਗ ਤੇ ਸਾਨੀਆ ਵਿਚਾਲੇ ਨੇੜਤਾ ਵਧਦੀ ਹੈ। ਬੋਲ ਬਚਨ ਲਗਾਤਾਰ ਝੂਠ, ਪਛਾਣ ਦੇ ਮਸਲੇ ’ਚ ਉਲਝੀ ਹਾਸਰਸ ਭਰਪੂਰ ਐਕਸ਼ਨ ਫ਼ਿਲਮ ਹੈ, ਜੋ ਲੋਕਾਂ ਨੂੰ ਹੱਸਣ ਲਈ ਮਜਬੂਰ ਕਰ ਦੇਵੇਗੀ।

ਪ੍ਰਃ ਇਸ ਫ਼ਿਲਮ ਦੇ ਰਿਸ਼ੀਕੇਸ਼ੀ ਮੁਖਰਜੀ ਦੀ ਫ਼ਿਲਮ ‘ਗੋਲਮਾਲ’ ਦਾ ਰੀਮੇਕ ਹੋਣ ਦੀ ਚਰਚਾ ਹੈ।
– ਇਹ ਸੱਚ ਹੈ, ਰੋਹਿਤ ਸ਼ੈਟੀ ਨੇ ਫ਼ਿਲਮ ਦੇ ਰਾਈਟਸ ਲੈ ਕੇ ਇਸ ਦਾ ਨਿਰਮਾਣ ਕੀਤਾ ਹੈ। ਗੋਲਮਾਲ ਕਲਾਸਿਕ ਫ਼ਿਲਮ ਸੀ ਪਰ ਬੋਲ ਬਚਨ ਵੱਡੇ ਪੱਧਰ ਦੀ ਫ਼ਿਲਮ ਹੈ, ਜਿਸ ਨੂੰ ਅੱਜ ਦੀ ਪੀੜ੍ਹੀ ਦੇਖਣਾ ਪਸੰਦ ਕਰੇਗੀ।

ਪ੍ਰਃ ਰੋਹਿਤ ਸ਼ੈਟੀ ਨਾਲ ਕੰਮ ਕਰਕੇ ਕਿਹੋ ਜਿਹਾ ਲੱਗਿਆ?
– ਰੋਹਿਤ ਅਨੁਸ਼ਾਸਨ ਪਸੰਦ ਇਨਸਾਨ ਹਨ। ਉਨ੍ਹਾਂ ਨਾਲ ਕੰਮ ਕਰਨ ਦਾ ਅਲੱਗ ਹੀ ਮਜ਼ਾ ਰਿਹਾ। ਉਹ ਬਾਹਰ ਤੋਂ ਜਿੰਨੇ ਕਠੋਰ ਹਨ, ਉਨੇ ਹੀ ਅੰਦਰ ਤੋਂ ਕੋਮਲ ਹਨ।

ਪ੍ਰਃ ਤੁਸੀਂ ਹੁਣ ਤਕ ਆਮਿਰ ਖ਼ਾਨ, ਸਲਮਾਨ ਖ਼ਾਨ, ਅਕਸ਼ੈ ਕੁਮਾਰ, ਅਜੈ ਦੇਵਗਨ ਜਿਹੇ ਵੱਡੀ ਉਮਰ ਦੇ ਕਲਾਕਾਰਾਂ ਨਾਲ ਕੰਮ ਕੀਤਾ ਹੈ। ਕੀ ਤੁਸੀਂ ਛੋਟੀ ਉਮਰ ਦੇ ਕਲਾਕਾਰਾਂ ਨਾਲ ਕੰਮ ਨਹੀਂ ਕਰਨਾ ਚਾਹੁੰਦੇ।
– ਇਹ ਮੇਰੀ ਖ਼ੁਸ਼ਕਿਸਮਤੀ ਹੈ ਕਿ ਮੇਰੇ ਕਰੀਅਰ ਦੀ ਸ਼ੁਰੂਆਤ ਉਨ੍ਹਾਂ ਕਲਾਕਾਰਾਂ ਨਾਲ ਹੋਈ, ਜੋ ਆਪਣੇ ਆਪ ’ਚ ਸੁਪਰ ਸਟਾਰ ਹਨ। ਇਨ੍ਹਾਂ ਨਾਲ ਕੰਮ ਕਰਕੇ ਹਰ ਅਭਿਨੇਤਰੀ ਦਾ ਸੁਪਨਾ ਪੂਰਾ ਹੁੰਦਾ ਹੈ। ਮੈਂ ਆਪਣੇ ਹਮ-ਉਮਰ ਅਭਿਨੇਤਾਵਾਂ ਨਾਲ ਕੰਮ ਕਰਨ ਲਈ ਮੌਕੇ ਦਾ ਇੰਤਜ਼ਾਰ ਕਰ ਰਹੀ ਹਾਂ। ਹਮ-ਉਮਰ ਕਲਾਕਾਰ ਨਾਲ ਕੰਮ ਕਰਨ ’ਚ ਵੀ ਆਪਣਾ ਮਜ਼ਾ ਹੈ।

ਪ੍ਰਃ ਤੁਸੀਂ ਹਾਲ ਹੀ ਵਿੱਚ ਇੱਕ ਦੱਖਣ ਭਾਰਤੀ ਫ਼ਿਲਮ ਵੀ ਕੀਤੀ ਹੈ।
– ਮੈਨੂੰ ਦੱਖਣੀ ਭਾਰਤੀ ਫ਼ਿਲਮਾਂ ’ਚ ਕੰਮ ਕਰਨਾ ਵਧੀਆ ਲੱਗਦਾ ਹੈ। ਇਹ ਮੇਰੇ ਲਈ ਘਰ ਦੀ ਗੱਲ ਹੈ। ਮੈਂ ਆਪਣੇ ਕਰੀਅਰ ਦੀ ਸ਼ੁਰੂਆਤ ਉਥੋਂ ਹੀ ਕੀਤੀ। ਸਭ ਤੋਂ ਪਹਿਲਾਂ ਮੈਂ ਉੱਥੇ ਸਟਾਰ ਕਲਾਕਾਰ ਬਣੀ ਪਰ ਮੈਂ ਕਿਤੇ ਵੀ ਆਪਣੇ ਕਿਰਦਾਰ ਨੂੰ ਦੁਹਰਾਉਣਾ ਨਹੀਂ ਚਾਹੁੰਦੀ। ਜਦੋਂ ਵੀ ਕੋਈ ਮੈਨੂੰ ਪਸੰਦੀਦਾ ਫ਼ਿਲਮ ਮਿਲੇਗੀ ਮੈਂ ਉਸ ਨੂੰ ਕਰਾਂਗੀ।

ਪ੍ਰਃ ਫੁਰਸਤ ਦੇ ਪਲਾਂ ’ਚ ਕੀ ਕਰਦੇ ਹੋ?
– ਆਈ ਪੌਡ ’ਤੇ ਵਿਅਸਤ।

ਪ੍ਰਃਤੁਹਾਡੀਆਂ ਕੁਝ ਫ਼ਿਲਮਾਂ ਨੇ ਸੌ ਕਰੋੜ ਤੋਂ ਜ਼ਿਆਦਾ ਬਿਜ਼ਨਸ ਕੀਤਾ ਪਰ ਤੁਸੀਂ ਖ਼ੁਦ ਨੂੰ ਕਦੇ ਸੌ ਕਰੋੜੀ ਕਲੱਬ ਦਾ ਮੈਂਬਰ ਹੋਣ ਦਾ ਢਿੰਡੋਰਾ ਨਹੀਂ ਪਿੱਟਿਆ।
– ਮੈਂ ਪਹਿਲਾਂ ਹੀ ਕਿਹਾ ਕਿ ਮੇਰਾ ਲੋਕਾਂ ਨਾਲ ਮੇਲ-ਜੋਲ ਬਹੁਤ ਕਮਜ਼ੋਰ ਹੈ। ਦੂਜੀ ਗੱਲ ਇਸ ਤਰ੍ਹਾਂ ਦਾ ਪ੍ਰਚਾਰ ਮੈਨੂੰ ਪਸੰਦ ਵੀ ਨਹੀਂ। ਮੈਂ ਆਪਣੇ ਕੰਮ ਨੂੰ ਮਹੱਤਵ ਦਿੰਦੀ ਹਾਂ।

ਪ੍ਰਃ ਤੁਹਾਡੇ ਪ੍ਰਸ਼ੰਸਕਾਂ ਦੀ ਸ਼ਿਕਾਇਤ ਹੈ ਕਿ ਤੁਸੀਂ ਬਹੁਤ ਘੱਟ ਹਿੰਦੀ ਫ਼ਿਲਮਾਂ ਕਰ ਰਹੇ ਹੋ।
– ਮੇਰੇ ਪ੍ਰਸ਼ੰਸਕਾਂ ਦੀ ਸ਼ਿਕਾਇਤ ਜਾਇਜ਼ ਹੋਣ ਦੇ ਬਾਵਜੂਦ ਮੈਂ ਚਾਹੁੰਦੀ ਹਾਂ ਕਿ ਉਨ੍ਹਾਂ ਦੀ ਇਹ ਸ਼ਿਕਾਇਤ ਬਣੀ ਰਹੇ ਕਿਉਂਕਿ ਮੈਂ ਪੈਸੇ ਲਈ ਫ਼ਿਲਮਾਂ ਨਹੀਂ ਕਰਦੀ। ਮੈਨੂੰ ਆਰਾਮ ਵਾਲੀਆਂ ਫ਼ਿਲਮਾਂ ਕਰਨੀਆਂ ਹੀ ਪਸੰਦ ਹਨ। ਮੈਂ ‘ਦਿਖੋਗੇ ਤੇ ਵਿਕੋਗੇ’ ’ਚ ਯਕੀਨ ਨਹੀਂ ਰੱਖਦੀ। ਜੇ ਤੁਸੀਂ ਵਧੀਆ ਕੰਮ ਕਰੋਗੇ ਤਾਂ ਚਾਰ ਸਾਲ ਬਾਅਦ ਵੀ ਲੋਕ ਤੁਹਾਡੇ ਕੰਮ ਨੂੰ ਦੇਖਣਾ ਚਾਹੁਣਗੇ।

ਪ੍ਰਃ ਫ਼ਿਲਮਾਂ ’ਚ ਪ੍ਰਚਲਤ ਰੁਝਾਨ ਬਾਰੇ ਕੀ ਕਹੋਗੇ?
– ਜਦੋਂ ਅਸੀਂ ਕਹਾਣੀ ਪੜ੍ਹਦੇ ਹਾਂ ਤਾਂ ਪਤਾ ਲੱਗ ਜਾਂਦਾ ਹੈ ਕਿ ਅਸੀਂ ਕਿਹੋ ਜਿਹੇ ਦ੍ਰਿਸ਼ ਜਾਂ ਭੂਮਿਕਾ ’ਚ ਸਹਿਜ ਮਹਿਸੂਸ ਕਰਾਂਗੇ। ਜੇ ਮੈਨੂੰ ਡਰਟੀ ਪਿਕਚਰ ਦਾ ਸਿਲਕ ਦਾ ਰੋਲ ਮਿਲਦਾ ਤਾਂ ਮੈਂ ਸਾਫ਼ ਇਨਕਾਰ ਕਰ ਦਿੰਦੀ।

